T L A Č O V Á S P R Á V A

**Charizmatická Charlotte Gainsbourg na Pohode 2019**

**11. – 13. JÚL 2019 – LETISKO TRENČÍN**

Charlotte Gainsbourg je ďalším účinkujúcim Pohody 2019. Francúzsko-anglická herečka a muzikantka je dcérou Sergea Gainsbourga a Jane Birkin. Preslávila sa rolami vo filmoch ako Melancholia, Jane Eyrová, 21 Gramov či Nymfomanka a na konte má ceny pre najlepšiu herečku z César Award a z filmových festivalov v Cannes či v Bratislave. Ako speváčka vydala päť albumov, pričom najviac zarezonovali albumy ***IRM*** (ktorý produkoval Beck) a najnovší ***Rest***, ktorý zaradili do výberu najlepších albumov roka The Guardian či The Independent. Na mimoriadne osobnej nahrávke spolupracovala s umelcami ako Paul McCartney, Connan Mockasin či Blood Orange a získala za ňu „francúzske Grammy“ Victoires de la Musique.

Charltotte Gainsbourg odštartovala hudobnú kariéru už ako 13-ročná kontroverzným duetom so svojim otcom s názvom ***„Lemon Incest“***. Známy umelecky provokatér pokračoval v téme „hraničného“ vzťahu s dcérou aj filme ***Charlote for Ever*** a v rovnomennom debute svojej dcéry z roku 1986. Na ďalšiu tvorbu si museli fanúšikovia počkať ďalšie dve dekády. Stálo to ale za to. The Observer dal jej „dospelému“ debutu s názvom ***5:55*** desať bodov z desiatich a AllMusic vychválil skvelú spoluprácu superteamu producentov na čele s Dunckelom a Godinom zo skupiny Air a textárom Jarvisom Cockerom (Pulp). Ešte väčším úspechom bol druhý album ***IRM*** (francúzska skratka pre magnetickú rezonanciu), ktorý produkoval Beck. Pitchfork zaradil album medzi Best New Music a dôvetkom, že je hlas dodal Beckovej práci chýbajúcu hĺbku. Video k titulnej piesni ***„Heaven Can Wait“*** zaradil magazín Spin medzi 20 najlepších klipov 2009. Ďalší hit ***„Trick Pony“*** sa objavil v hre FIFA 11 , seriály Grey’s Anatomy či v superbowl reklame s modelkou Adrianou Limou. V roku 2011 vydala dvojalbum ***Stage Whisper***, ktorý je kolekciou nezverejnených piesní z IRM a živých nahrávok. V roku 2013 zaujala cover verziou Hendrixovej ***„Hey Joe“***, ktorú nahrala opäť s Beckom.

Tá sa objavila na soundracku k Trierovmu filmu Nymfomaka s Charlotte v hlavnej úlohe. 17. novembra 2017 vydala album ***Rest***, na ktorom sa vyrovnáva so stratou otca i sestry Kate Barry. Aj na tomto albume sa objavili slávni spolupracovníci ako Paul McCartney, Connan Mockasin, Guy-Manuel de Homem-Christo (Daft Punk), Owen Pallet či producent SebastiAn. Pitchfork zaradil aj túto nahrávku medzi Best New Music (s hodnotením 8,7 z 10), označil ju ako spaľujúco-intímnu a dodáva: *„Gainsbourg nielenže odhaľuje svoju bolesť, ale monumentalizuje ju. Kladie červený koberec a pozýva ľudí na predstavenie. Jej odmietanie byť oddelená od vlastného žiaľu je doslova smrti-vzdorujúci výkon*.“ Na úspech albumu nadväzuje aj jej najnovšie EP ***Take 2***, ktoré vyšlo pred niekoľkými týždňami a ktoré produkoval opäť SebastiAn. Charlotte nevyniká mimoriadnym rozsahom či technikou spevu. Jej pridanou hodnotou je charizma a emócie, ktoré prepožičiava skladbám – obzvlášť na pódiu. Jej koncertu v londýnskom klube Village Underground dali absolutórium The Independent i The Guardian. Ako píše Laura Snapes z druhého menovaného: *„Charlotte prepája otcovu lascívnu príťažlivosť do hypnoticko-euforickej show.“* The Telegraph uviedol svoj článok o jej ďalšom londýnskom koncerte slovami: *„Hlboký smútok, jemný pôvab a nádherná hudba“*. Tieto ingrediencie namieša do príjemného hudobno-performatívneho kokteilu Charlotte Gainsbourg aj na letisku Trenčín.

**VIDEO:**

* **L'un part, l'autre reste** [**https://youtu.be/9lYJwNdv3CU**](https://youtu.be/9lYJwNdv3CU)
* **Heaven Can Wait** [**https://youtu.be/NARh2xZeegM**](https://youtu.be/NARh2xZeegM)
* **Deadly Valentine** [**https://youtu.be/LkyIVKbCfG8**](https://youtu.be/LkyIVKbCfG8)
* **Trick Pony** [**https://youtu.be/U7gDM0\_C70s**](https://youtu.be/U7gDM0_C70s)

Anton Repka

Pohoda Festival s. r. o.

PR and Media Director

e-mail: tono@pohodafestival.sk

mobil: +421 918 371 828